
Geotehnilise pinnaseuuringu kava


Käesolev on geotehnilise pinnaseuuringu kava mnt 22128 Lemmatsi – Leilovi uuringu teostamiseks. Vastavalt projektlahendusele ja välitööle koostatud nõuetele on olemasolevale sõiduteele paigutatud kokku 75 uuringupunkti (joonised 2.1 – 2.2), millest 22 puurauku sõiduteele ning 53 kasvupinnase paksuse määramist katte kõrvale. Uuringute välitöö tegemisel ja aruande vormistamisel lähtutakse Transpordiameti juhendist „Geotehnilised uuringud ja katsetused“.

Uuringupunktide positsioneerimiseks kasutatakse geodeetilist alusplaani ning käsi GPS seadet „Garmin“. Puuraukude PA1…22 rajamiseks kasutatakse lintidel puurmasinat GM65 / GM100 ja südamikpuurimise meetodit (ø108 mm). Puurmasinaga rajatavad puuraugud tehakse min 1 m läbi nõrgast aluspinnasest või vähemalt 2,5 meetri sügavuseni.
Uuringupunktides KP23…75 teostatakse kasvupinnase määramine käsitsi sondeerimise seadmega „Eijkelkamp“, mille käigus mõõdetakse kasvupinnase paksus ning määratakse visuaalselt aluspinnase nimetus. Käsipuuriga tehakse uuringupunktid aluseks sobivasse kihti min 0,3 m.

Kõik puuraugud taastäidetakse puurmetega ning olemasoleva teekatte ulatuses ka asfaltsegu korgiga.

Üldgeoloogilise info põhjal vaadeldaval alal turvast ei esine. Juhul, kui muldesse tehtud puuraukudes esineb turvast (>1,0m paksuselt), fikseerime käsiseadmetega tee kõrvalt aluspinnase kalded, turbakihi paksuse ning piki teed ala alguse ja lõpu. Uuringupunktide asukohad määratakse lähtuvalt muldele tehtud puuraukude infost.

Freespuru (RA) taaskasutamise eelinfo saamiseks teostatakse laboratoorsed katsetamised teekattena esinevast mustkattest. Objekti vaadeldakse ühe lõiguna ja kattekihist võetud 2 koondproovile teostatakse:
lahust. sideaine sisalduse määramine, terastikuline koostis, rotatsioonaurustiga sideaine eraldamine lahustist, penetratsiooni määramine 25 °C juures.
Igas puuraugus määratakse ka kattekihi paksus.

Vastavalt  vajadusele ja juhendis määratule võetakse geoloogilises läbilõikes esinevatest kihtidest pinnaseproove, mida saab hiljem kasutada täpsustavate laboriuuringute tegemiseks. Teimitavate proovide maht ja vajadus tuleneb väliuuringu tulemustest, juhendist ja projekti eesmärgist. Proove teimitakse akrediteeritud laboris, kus määratakse nõuete kohaselt proovide terastikuline koostis ning pinnase nimetus. Vastavalt vajadusele määratakse orgaanika sisaldust ning tulenevalt lõimisest ka filtratsioonimoodul.

Vastavalt juhendis ette nähtule teostatakse puuraukude asukoha, sügavuse ja proovide pildistamine. 

